44. schôdza NR SR - 8.deň - A. dopoludnia
Dátum: 2014-12-05
Poslanec: Zajac, Pavol (KDH)
Druh vystúpenia: Vystúpenie v rozprave

110. Vážený pán predseda Národnej rady, dámy a páni, veľmi krátko. Naozaj, v posledných dňoch sledujeme tendenciu, že Slovensko sa začína objavovať v rebríčkoch boja proti korupcii na tých vyšších, na tých lepších miestach, teda postupuje smerom k lepšiemu. Rôzne medzinárodné organizácie, ktoré robia tieto rebríčky, nás posunuli vyššie. Bolo to vďaka systémovým opatreniam, volebným kódexom, ktoré boli prijaté, alebo aj napríklad elektronickému trhovisku. Naozaj, aj keď mám povedať za viacerých kolegov z opozície, sme sa intenzívne zúčastňovali prípravy zákona o volebných kódexoch, ale aj ďalší zákon, zákon o financovaní politických strán. Naozaj, dávali sme k týmto zákonom svoje pripomienky a námety, viaceré z nich boli zapracované do volebných kódexov a do zákona o financovaní politických strán. Škoda, keď mám povedať za KDH, ak by bolo Slovensko rozdelené na viacej volebných obvodov pri zachovaní pomerného systému, boli sme ochotní aj hlasovať za tieto zákony. Ale vládna strana nebola ochotná rozdeliť Slovensko, ktoré je jeden volebný obvod, na viacej volebných obvodov, a preto sme nemohli za volebné kódexy hlasovať. Tým chcem povedať to, že sú tu určité systémové opatrenia, ktoré zlepšujú pozíciu Slovenska v boji proti korupcii. A medzi takéto systémové opatrenia považujem aj zákon o lobingu. Naozaj po dvadsiatich rokoch Slovenskej republiky by bolo načase takéto ďalšie systémové opatrenie prijať, ktoré by napomohlo aj v boji proti korupcii. Martin Poliačik tu hovoril o tom, že sa mu ten návrh ako páči, len sa mu zdá, že je slabý, že on by bol za nejaké ešte silnejšie riešenia. Ja si myslím, ja si myslím, že dneska, keď nemáme žiaden zákon o lobingu, tak takýto prijatý návrh zákona, ktorý máme na stole, obdobný alebo podobný návrh zákon predložil aj kolega Lipšic, ten ho má v určitom zmysle trochu modifikovaný, keď žiada to, aby tí lobisti museli mať na to, museli byť zaregistrovaní na živnostenskom registri, na živnostenskom úrade. Myslíme si, že potrebuje Slovensko takéto systémové opatrenie, vie to aj vláda, vláda SMER-u, len sa im do toho nejako veľmi nechce. Preto možno aj keby sa inšpirovali a prišli s vlastným návrhom, tak nebudeme proti. Lepším riešením pre Slovensko bolo by, aby dneska už podporili v prvom čítaní tento návrh, do druhého čítania sa dajú ešte do toho zapracovať určité pripomienky. Kolega Hudacký spomínal, ako to funguje v Európskom parlamente. Naozaj v Európskom parlamente oslovenie lobista nie je nadávka. Na Slovensku je oslovenie, keď poviete niekomu lobista, tak okamžite sa pod tým skrýva, že to je korupčník. Ale čo som chcel povedať, keď tu hovoríme o boji proti korupcii? Potrebujeme systémové opatrenia, ale potrebujeme aj riešiť jednotlivé prípady, jednotlivé kauzy, ktoré v posledných dňoch na Slovensku nám prepukujú, vystreľujú skoro dennodenne. Vládna strana SMER, veľmi často sa to dotýka verejného obstarávania, vládna strana SMER má s tým veľké problémy. Neni tomu ani dva týždne, keď pre obstarávanie na CT prístroj v Piešťanoch odstúpila ministerka, podpredsedníčka parlamentu, následne aj predseda parlamentu. Sú tu ďalšie kauzy, odvoz drevnej hmoty v Lesoch Slovenskej republiky. Spolu s kolegami riešime a zbierame podpisy pod návrh na odvolanie ministra dopravy Jána Počiatka za to, že za kontrolu transakcií pri platbách palivovými kartami za elektronické mýto vysúťažili firmu, ktorá vznikla deň pred možnosťou prihlásiť sa do súťaže, a jej majetkový reťazec sídli na Cypre, zhodou okolností v tej istej kancelárii ako ďalšie desiatky firiem blízkych J&T. Neprejde skoro jeden deň, aby nevypukla nejaká kauza. A toto ako opoziční politici máme priam za povinnosť, aby sme kontrolovali vládu a poukazovali na tieto jednotlivé kauzy. Keď mám hovoriť o palivových kartách, pred dvoma týždňami sme túto kauzu otvorili, bol zvolaný mimoriadny výbor, bola návšteva poslancov v Národnej diaľničnej spoločnosti, ubehli dva týždne a vláda na čele s Robertom Ficom v tom neurobila nič. Minister dopravy v tom neurobil nič. Nezastavil tento biznis, nezrušil zmluvu, nevyvodil personálnu zodpovednosť, posunul túto kauzu na kontrolu ÚVO. Predstavte si, v jeden deň bol mimoriadny výbor hospodársky, kde sme sa pýtali na tieto otázky, a na druhý deň požiadal minister ÚVO, aby preveril túto súťaž, a o tri dni, keď sme prišli na NDS-ku, už tam tie dokumenty a papiere neboli. Také promptné konanie ÚVO, neviem, či už tu niekedy bolo. Ale ak by tak ÚVO konalo pri každej kauze, my budeme len radi. A máme vážne podozrenie, že to pomaly vyzeralo tak, aby nám nemuseli teda z tých dokumentov nič prečítať, radšej ich rýchlo odpratali na ÚVO. Ale o tom sa budeme rozprávať na mimoriadnej schôdzi. Potrebuje Slovensko systémové opatrenia. Jedným z nich je návrh zákona o lobingu. Ak by sme ho mali, ak by sme ho mali, tak politici, napríklad aj premiér Slovenskej republiky by svoje kontakty s určitými osobami musel nahlásiť. Možno by sme sa cez tento zákon o lobingu mohli dozvedieť, či bol v byte na Vazovovej v kauze Gorila, či tam premiér chodil a či sa stretával s tými ľuďmi, alebo či chodil na stretnutia s pánom Výbohom v kauze obstarávania pandúrov pre českú armádu. A takto by som mohol ďalej pokračovať. Preto by som vás chcel poprosiť, aby takéto systémové opatrenia ste podporili a do druhého čítania môže prísť ešte ku nejakým vylepšeniam. Ďakujem za pozornosť. (Potlesk.)